বিগসবি চিঠি

থাম্ব|২৬০পিক্সেল|''বোস্টন সান্ধ্য ট্রান্সক্রিপ্ট'' এ প্রকাশিত বিগসবি চিঠি

**বিগসবি চিঠি** (Bixby letter) হলো ১৮৬৪ সালের নভেম্বরে রাষ্ট্রপতি আব্রাহাম লিংকন কর্তৃক লিডিয়া পার্কার বিগসবিকে পাঠানো একটি সংক্ষিপ্ত ও সান্ত্বনামূলক শোকবার্তা। লিডিয়া বিগসবি ম্যাসাচুসেটসের বস্টনে বসবাসকারী একজন বিধবা ছিলেন, যিনি মার্কিন গৃহযুদ্ধের সময় ইউনিয়ন সেনাবাহিনীতে তার পাঁচ ছেলেকে হারিয়েছেন বলে ধারণা করা হয়েছিল। গেটিসবার্গ ভাষণ এবং তার দ্বিতীয় অভিষেক ভাষণের পাশাপাশি এই চিঠিটি লিংকনের অন্যতম সেরা লিখিত কাজ হিসেবে প্রশংসিত এবং এটি প্রায়শই বিভিন্ন স্মারক, গণমাধ্যম ও প্রকাশনায় উদ্ধৃত করা হয়।

চিঠির প্রাপক, তার ছেলেদের ভাগ্য এবং চিঠির মূল লেখক কে তা নিয়ে বিভিন্ন বিতর্ক রয়েছে। বিগসবির চরিত্র নিয়ে প্রশ্ন তোলা হয়েছে (যার মধ্যে কনফেডারেট বাহিনীর প্রতি তার গোপন সমর্থনের গুজবও রয়েছে); অন্তত তার দুই ছেলে যুদ্ধে বেঁচে ছিলেন এবং চিঠিটি সম্ভবত লিংকনের সহকারী ব্যক্তিগত সচিব জন হে লিখেছিলেন।

## বিবরণ
[থাম্ব|ডানে|[আব্রাহাম লিংকন, মার্কিন যুক্তরাষ্ট্রের ১৬তম রাষ্ট্রপতি]]
রাষ্ট্রপতি লিংকনের শোকবার্তাটি ১৮৬৪ সালের ২৫ নভেম্বর লিডিয়া বিগসবির কাছে পৌঁছানো হয় এবং ওইদিন বিকেলেই এটি *বোস্টন সান্ধ্য ট্রান্সক্রিপ্ট* ও *বোস্টন সান্ধ্য ভ্রমণকারী* পত্রিকায় ছাপা হয়। *ট্রান্সক্রিপ্ট* এ প্রথম প্রকাশিত চিঠির পাঠ্যটি নিচে দেওয়া হলো:

## ইতিহাস
[থাম্ব|ডানে|২১০পিক্সেল|[William Schouler|উইলিয়াম শুলার, ম্যাসাচুসেটসের অ্যাডজুটেন্ট জেনারেল]]
লিডিয়া পার্কার ১৮২৬ সালের ২৬ সেপ্টেম্বর ম্যাসাচুসেটসের হপকিন্টনে মুচি ক্রমওয়েল বিগসবিকে বিয়ে করেন। ১৮৫৪ সালে ক্রমওয়েলের মৃত্যুর আগে এই দম্পতির অন্তত ছয় ছেলে ও তিন মেয়ে ছিল। গৃহযুদ্ধ শুরু হওয়ার কিছু সময় আগে বিগসবি ও তার পরিবার বস্টনে স্থায়ীভাবে বসবাস শুরু করেন।

### অ্যাডজুটেন্ট জেনারেল শুলারের সাথে সাক্ষাৎ
১৮৬৪ সালের ২৪ সেপ্টেম্বর ম্যাসাচুসেটসের অ্যাডজুটেন্ট জেনারেল উইলিয়াম শুলার পাঁচজন ইউনিয়ন সৈন্যের বাবা ওটিস নিউহলের পাঠানো একটি চাকরি থেকে অব্যাহতির অনুরোধ প্রসঙ্গে ম্যাসাচুসেটসের গভর্নর জন অ্যালবিয়ন অ্যান্ড্রুকে চিঠি লেখেন। সেই চিঠিতে শুলার উল্লেখ করেন যে, দুই বছর আগে তারা লিডিয়া বিগসবি নামে একজন দরিদ্র বিধবাকে তার অসুস্থ ছেলেকে হাসপাতালে দেখতে যেতে সাহায্য করেছিলেন। এর ১০ দিন আগে বিগসবি শুলারের অফিসে এসে দাবি করেন যে, ইউনিয়নের হয়ে যুদ্ধ করতে গিয়ে তার পাঁচ ছেলে মারা গেছেন। গভর্নর অ্যান্ড্রু নিউহলের অনুরোধটি মার্কিন যুদ্ধ বিভাগে পাঠিয়ে দেন এবং সাথে একটি নোট দেন যেন রাষ্ট্রপতি বিগসবিকে একটি চিঠির মাধ্যমে সম্মান জানান।

যুদ্ধ বিভাগের ১ অক্টোবরের অনুরোধের প্রেক্ষিতে শুলার ছয় দিন পর বিগসবির বাড়িতে একজন বার্তাবাহক পাঠান এবং তার ছেলেদের নাম ও ইউনিটের তথ্য জানতে চান। তিনি ১২ অক্টোবর যুদ্ধ বিভাগে একটি রিপোর্ট পাঠান, যা ২৮ অক্টোবরের পর কোনো এক সময়ে যুদ্ধ সচিব এডউইন স্ট্যান্টন রাষ্ট্রপতি লিংকনের কাছে পৌঁছে দেন।

২১ নভেম্বর *বস্টন ইভনিং ট্রাভেলার* এবং *বস্টন ইভনিং ট্রান্সক্রিপ্ট* উভয়েই শুলারের একটি আবেদন প্রকাশ করে, যেখানে থ্যাঙ্কসগিভিং উপলক্ষে যুদ্ধাহত ও শহীদ সৈন্যদের পরিবারকে সহায়তার আহ্বান জানানো হয়। সেখানে এমন এক বিধবার কথা উল্লেখ করা হয় যিনি যুদ্ধে পাঁচ ছেলেকে হারিয়েছেন। শুলার সেই অনুদানের কিছু অংশ বিগসবিকে দেন এবং ২৪ নভেম্বর থ্যাঙ্কসগিভিং এর দিন তার বাড়িতে যান। রাষ্ট্রপতির চিঠিটি পরের দিন সকালে শুলারের অফিসে পৌঁছায়।

### বিগসবি পুত্রদের সামরিক রেকর্ড
ডানে|থাম্ব|২১০পিক্সেল|ছেলে এডওয়ার্ডের অব্যাহতির জন্য বিগসবির ১৮৬২ সালের হলফনামা
লিডিয়া বিগসবির অন্তত দুই ছেলে যুদ্ধে বেঁচে ছিলেন:
* প্রাইভেট আর্থার এডওয়ার্ড বিগসবি ("এডওয়ার্ড" নামে পরিচিত) – কোম্পানি সি, ১ম ম্যাসাচুসেটস হেভি আর্টিলারি (যোগদান: ২৪ জুন ১৮৬১)। ১৮৬২ সালের ২৮ মে ভার্জিনিয়ার ফোর্ট রিচার্ডসন থেকে পলায়ন করেন। তার মা ১৮৬২ সালের ১৭ অক্টোবর একটি হলফনামা জমা দিয়ে দাবি করেন যে, এডওয়ার্ড তার অনুমতি ছাড়া কম বয়সে সেনাবাহিনীতে যোগ দিয়েছেন। তিনি ১৮৪৩ সালের ১৩ জুলাই ম্যাসাচুসেটসের হপকিন্টনে জন্মগ্রহণ করেন এবং যুদ্ধের পর বস্টনে ফিরে আসেন।
* সার্জেন্ট চার্লস এন. বিগসবি – কোম্পানি ডি, ২০তম ম্যাসাচুসেটস ইনফ্যান্ট্রি (সেবা প্রদান: ১৮ জুলাই ১৮৬১ – ৩ মে ১৮৬৩)। ফ্রেডরিকসবার্গের কাছে যুদ্ধে নিহত হন। জন্ম ১৮৪১ সালে।
* কর্পোরাল হেনরি ক্রমওয়েল বিগসবি – ১ম নিয়োগ, কোম্পানি জি, ২০তম ম্যাসাচুসেটস ইনফ্যান্ট্রি (১৮ জুলাই ১৮৬১ – ২৯ মে ১৮৬২)। ২য় নিয়োগ, কোম্পানি কে, ৩২তম ম্যাসাচুসেটস ইনফ্যান্ট্রি (৫ আগস্ট ১৮৬২ – ১৭ ডিসেম্বর ১৮৬৪)। গেটিসবার্গে বন্দী হন এবং তাকে রিচমন্ডে পাঠানো হয়। ১৮৬৪ সালের ৭ মার্চ সিটি পয়েন্টে তাকে মুক্তি দেওয়া হয়। ১৮৩০ সালের ৩০ মার্চ হপকিন্টনে জন্ম। ১৮৭১ সালের ৮ নভেম্বর ম্যাসাচুসেটসের মিলফোর্ডে যক্ষ্মা রোগে মারা যান, যা সেনাবাহিনীতে থাকাকালীন হয়েছিল।
* প্রাইভেট অলিভার ক্রমওয়েল বিগসবি, জুনিয়র – কোম্পানি ই, ৫৮তম ম্যাসাচুসেটস ইনফ্যান্ট্রি (২৬ ফেব্রুয়ারি ১৮৬৪ – ৩০ জুলাই ১৮৬৪)। ১৮৬৪ সালের ১২ মে স্পটসভিলভেনিয়ায় আহত হন এবং পরে ভার্জিনিয়ার পিটার্সবার্গের কাছে যুদ্ধে নিহত হন। ১৮২৮ সালের ১ ফেব্রুয়ারি হপকিন্টনে জন্ম।
* প্রাইভেট জর্জ ওয়ে বিগসবি – কোম্পানি বি, ৫৬তম ম্যাসাচুসেটস ইনফ্যান্ট্রি (১৬ মার্চ ১৮৬৪ – ?)। স্ত্রীর কাছ থেকে সামরিক বাহিনীতে যোগ দেওয়ার খবর লুকাতে তিনি "জর্জ ওয়ে" ছদ্মনামে নাম লেখান। ১৮৬৪ সালের ৩০ জুলাই পিটার্সবার্গে বন্দী হন। প্রথমে রিচমন্ডে এবং পরে উত্তর ক্যারোলাইনার সালিসব্যারি কারাগারে পাঠানো হয়। এরপর তার ভাগ্যে কী ঘটেছিল তা অনিশ্চিত। সামরিক রেকর্ড অনুযায়ী তিনি হয় সালিসব্যারিতে মারা গেছেন অথবা কনফেডারেট সেনাবাহিনীতে যোগ দিতে দলত্যাগ করেছেন। জন্ম ১৮৩৬ সালের ২২ জুন।

যুদ্ধ বিভাগে পাঠানো শুলারের রিপোর্টে ভুলভাবে এডওয়ার্ডকে ২২তম ম্যাসাচুসেটস ইনফ্যান্ট্রির সদস্য হিসেবে দেখানো হয়েছিল এবং বলা হয়েছিল তিনি দক্ষিণ ক্যারোলাইনার ফলি আইল্যান্ডে মারা গেছেন। বিগসবি হয়তো লজ্জা থেকে অথবা আর্থিক সাহায্যের আশায় এডওয়ার্ডের ১৮৬২ সালের দলত্যাগের কথা গোপন করেছিলেন। (চার্লসের মৃত্যুর পর ১৮৬৩ সাল থেকে তিনি পেনশন পাচ্ছিলেন।)

শুলারের সাথে সেপ্টেম্বরের সাক্ষাতের সময় জর্জ এক মাসের বেশি সময় ধরে যুদ্ধবন্দী ছিলেন এবং হেনরি হাসপাতালে চিকিৎসাধীন ছিলেন। মার্কিন যুদ্ধ বিভাগ তাদের নিজস্ব রেকর্ড ব্যবহার করে শুলারের রিপোর্টের ভুলগুলো সংশোধন করেনি।

### চরিত্র নিয়ে প্রশ্ন
লিডিয়া বিগসবি ১৮৭৮ সালের ২৭ অক্টোবর বস্টনের ম্যাসাচুসেটস জেনারেল হাসপাতালে মারা যান। শুলার তার প্রথম চিঠিতে বিগসবিকে "একজন খাঁটি ইউনিয়ন নারীর সর্বোত্তম উদাহরণ" বলে অভিহিত করলেও, তার মৃত্যুর পর তার চরিত্র ও আনুগত্য নিয়ে প্রশ্ন ওঠে।

১৯০৪ সালে বস্টনের উচ্চবিত্ত সমাজকর্মী সারাহ ক্যাবট হুইলরাইট তার মেয়েকে লেখা এক চিঠিতে দাবি করেন যে, যুদ্ধের সময় তিনি লিডিয়া বিগসবিকে আর্থিক সাহায্য করেছিলেন। কিন্তু পরে তিনি শুনেছিলেন যে বিগসবি একটি অসামাজিক কার্যকলাপের আখড়া (গণিকালয়) চালাতেন এবং তিনি মোটেও বিশ্বাসযোগ্য ছিলেন না।

১৯২০-এর দশকে লিংকন বিশেষজ্ঞ উইলিয়াম ই. বার্টন হপকিন্টনের প্রবীণ বাসিন্দাদের সাক্ষাৎকার নেন। তারা জানান যে বিগসবির ছেলেরা বেশ "উদ্ধত" ছিল এবং তাদের কেউ কেউ মদ্যপানে আসক্ত ছিল। একজন ছেলে অপরাধের জন্য জেলেও গিয়েছিলেন।

১৯২৫ সালের ১২ আগস্ট অলিভার বিগসবির মেয়ে এলিজাবেথ টাওয়ার্স *বোস্টন হেরাল্ডকে* বলেন যে, তার দাদির দক্ষিণপন্থীদের (কনফেডারেট) প্রতি প্রবল সহানুভূতি ছিল এবং তিনি রাষ্ট্রপতি লিংকনের চিঠির ব্যাপারে অত্যন্ত রাগান্বিত ছিলেন। যদিও ১৮৭৮ সালের রেকর্ড অনুযায়ী তার জন্মস্থান রোড আইল্যান্ড, কিন্তু ১৯৪৯ সালে তার নাতি আর্থার মার্চ বিগসবি দাবি করেছিলেন যে লিডিয়া বিগসবি ভার্জিনিয়ার রিচমন্ড থেকে ম্যাসাচুসেটসে এসেছিলেন।

## প্রতিলিপি

### মূল কপি
[থাম্ব|২০০পিক্সেল|লিংকন কর্তৃক ১৮৬২ সালে [Letter to Fanny McCullough|ফ্যানি ম্যাককুলাককে পাঠানো অনুরূপ একটি শোকবার্তা]]
বিগসবিকে দেওয়া মূল চিঠিটির ভাগ্যে কী ঘটেছিল তা জানা যায়নি। ১৯২৫ সালের এক সাক্ষাৎকারে বিগসবির নাতি উইলিয়াম এ. বিগসবি জানান যে, চিঠিটি তার দাদি পাওয়ার পর কী হয়েছিল তা তিনি জানেন না এবং সেটি বর্তমানে টিকে আছে কি না তা নিয়ে তার সন্দেহ আছে। তার বোন এলিজাবেথ অনুমান করেন যে বিগসবি হয়তো রাগে চিঠিটি ছিঁড়ে ফেলেছিলেন, কারণ সেখানে তার পাঁচ ছেলের মৃত্যুর ভুল তথ্য ছিল। নাতি আর্থার মার্চ বিগসবিও একই দাবি করেন।

২০শ শতকের শুরুতে দাবি করা হতো যে মূল চিঠিটি অক্সফোর্ড বিশ্ববিদ্যালয়ের ব্রাসনোজ কলেজে প্রদর্শিত আছে। তবে ১৯২৫ সালে তদন্ত করে দেখা যায় যে এই দাবিটি ভিত্তিহীন এবং কলেজ কর্তৃপক্ষ এমন কোনো চিঠির কথা জানেই না।

### টোবিন ফ্যাকসিমিলি
থাম্ব|২০০পিক্সেল|১৮৯১ সালে মাইকেল এফ. টোবিনের তৈরি লিথোগ্রাফিক ফ্যাকসিমিলি
থাম্ব|২০০পিক্সেল|হুবার মিউজিয়াম টোবিনের তৈরি ফ্যাকসিমিলির এই কপিগুলো বিক্রি করত
ক্রিস্টিজ নিলাম ঘর প্রতি বছর অনেকগুলো তথাকথিত "মূল বিগসবি চিঠি" পায়, যার অধিকাংশই আসলে ১৮৯১ সালে প্রকাশিত লিথোগ্রাফিক ফ্যাকসিমিলির কপি। সে বছর নিউ ইয়র্কের মাইকেল এফ. টোবিন লিংকনের ছবিসহ এই চিঠির স্যুভেনিওর কপি প্রতিটি ২ ডলারে বিক্রি শুরু করেন। ম্যানহাটনের হুবার মিউজিয়াম এমন একটি কপিকে "মূল চিঠি" হিসেবে প্রদর্শন করত এবং ১ ডলারে বিক্রি করত।

হস্তাক্ষর বিশেষজ্ঞ চার্লস হ্যামিল্টন এই টোবিন ফ্যাকসিমিলি পরীক্ষা করে সিদ্ধান্ত দেন যে এটি একটি নিম্নমানের জালিয়াতি । এটি প্রথমে পেন্সিল দিয়ে লিখে পরে কালি দিয়ে ঘষে লিংকনের হাতের লেখা নকল করার চেষ্টা করা হয়েছিল, যা লিংকনের বলিষ্ঠ হাতের লেখার তুলনায় অনেকটা শিশুদের কাটাকাটির মতো দেখায়।

বস্টনের সংবাদপত্রগুলোতে প্রকাশিত চিঠির মূল পাঠ্যের সাথে তুলনা করলে টোবিনের অনুলিপিটিতেও  কিছু ভুল পরিলক্ষিত হয়; যেমন -অভিবাদন হিসেবে "To Mrs Bixby, Boston Mass" যোগ করা, "assuage" শব্দটিকে ভুল বানানে "assauge" লেখা, "tendering" শব্দের পর "to" শব্দটি বাদ দেওয়া, বহুবচন "words" কে একবচন "word" এ পরিবর্তন করা, "freedom" ও "republic" শব্দ দুটিকে বড় হাতের অক্ষরে না লেখা, নিচে বাম পাশে প্রাপক "Mrs. Bixby" নাম বাদ দেওয়া এবং মূল চিঠির তিনটি অনুচ্ছেদকে একত্রে একটি অনুচ্ছেদে রূপান্তর করা। হুবার্স মিউজিয়াম তাদের অনুলিপিতে "assuage" শব্দের বানানটি সংশোধন করেছিল।

## লেখকত্ব
পণ্ডিতদের মধ্যে এই নিয়ে বিতর্ক রয়েছে যে, বিগসবি চিঠিটি লিংকন নিজে লিখেছিলেন নাকি তার সহকারী ব্যক্তিগত সচিব জন হে লিখেছিলেন। ১৮৬৪ সালের নভেম্বর মাসটি লিংকনের জন্য খুব ব্যস্ত সময় ছিল, যা সম্ভবত তাকে এই চিঠি লেখার দায়িত্ব হের ওপর অর্পণ করতে বাধ্য করেছিল।

হের পরিচিতদের পরোক্ষ স্মৃতিচারণ থেকে জানা যায় যে, হে অন্যদের কাছে এটি নিজে লিখেছেন বলে দাবি করেছিলেন, তবে তার সন্তানরা তাকে কখনো এই চিঠি লেখার কথা উল্লেখ করতে দেখেননি। ১৯০৪ সালে উইলিয়াম ই. চ্যান্ডলারের কাছে লেখা এক চিঠিতে হে বলেছিলেন, "মিসেস বিগসবির কাছে পাঠানো মিস্টার লিংকনের চিঠিটি খাঁটি", তবে তিনি সম্ভবত শুধুমাত্র এর পাঠ্যবস্তুর কথা বুঝিয়েছিলেন। ১৯১৭ সালে ঐতিহাসিক আইজ্যাক মার্কেনসকে লেখা এক চিঠিতে রবার্ট টড লিংকন বলেন, হে তাকে জানিয়েছিলেন যে চিঠিটি লেখার সময় এটি সম্পর্কে তার "বিশেষ কোনো ধারণা ছিল না"।

ঐতিহাসিক মাইকেল বার্লিংগেম, যিনি বিশ্বাস করেন হে-ই এই চিঠির লেখক, তিনি উল্লেখ করেছেন যে হের স্ক্র্যাপবুকগুলোতে এই চিঠির দুটি পেপার ক্লিপিং রয়েছে এবং সেই স্ক্র্যাপবুকের বাকি অংশ মূলত হে
র নিজস্ব লেখায় পূর্ণ। তবে সেগুলোতে লিংকনের লেখাও রয়েছে, যার মধ্যে গেটিসবার্গ ভাষণ এবং দ্বিতীয় অভিষেক ভাষণ অন্যতম।

লিংকনের লেখকত্বের পক্ষে থাকা পণ্ডিতগণ, যাদের মধ্যে এডওয়ার্ড স্টিয়ার্স এবং জেসন এমারসন রয়েছেন, তারা উল্লেখ করেন যে গেটিসবার্গ ভাষণ এবং বিদায়ী ভাষণ লিংকনের উচ্চমানের লেখনশৈলীর একই ধরনের উদাহরণ। অন্যান্য পণ্ডিতগণ, যেমন বার্লিংগেম, এর বিপরীতে যুক্তি দিয়েছেন যে হে এমন সব রচনা লিখেছেন যা বিগসবি চিঠির সাথে তুলনা করার যোগ্য। তিনি চিঠিতে এমন কিছু শব্দ ও বাক্যাংশের দিকে ইঙ্গিত করেছেন যা লিংকনের তুলনায় হের লেখায় বেশি দেখা যায়। উদাহরণস্বরূপ, বার্লিংগেম লক্ষ্য করেছেন যে *beguile* শব্দটি হের রচনায় বহুবার এসেছে এবং *I cannot refrain from tendering* বাক্যাংশটি হে ১৮৬৪ সালে কুইন্সি গিলমোরকে লেখা একটি চিঠিতে ব্যবহার করেছেন, কিন্তু লিংকনের সংগৃহীত অন্যান্য লেখায় এগুলো একবারও পাওয়া যায়নি। তবে, *I cannot refrain from* বাক্যাংশটি লিংকন ১৮৫৯ সালে স্যামন পি. চেজকে লেখা একটি চিঠিতে ব্যবহার করেছিলেন।

১৯৮৮ সালে তদন্তকারী জো নিকেলের অনুরোধে কেনটাকি বিশ্ববিদ্যালয়ের ইংরেজির অধ্যাপক জিন জি. পিভাল চিঠির শব্দভাণ্ডার, বাক্যগঠন এবং অন্যান্য শৈলীগত বৈশিষ্ট্য অধ্যয়ন করেন এবং সিদ্ধান্তে পৌঁছান যে এটি হের তুলনায় লিংকনের লেখনশৈলীর সাথে বেশি সামঞ্জস্যপূর্ণ।

ছোট লেখার লেখকত্ব নির্ধারণের জটিলতা নিরসনে উদ্ভাবিত একটি কম্পিউটার বিশ্লেষণ পদ্ধতি ২০১৮ সালের এক গবেষণায় ব্যবহার করা হয়। অ্যাস্টন বিশ্ববিদ্যালয়ের ফরেনসিক লিঙ্গুইস্টিকস সেন্টারের গবেষকদের দ্বারা পরিচালিত এই গবেষণায় হেকে চিঠির লেখক হিসেবে শনাক্ত করা হয়।

## উত্তরাধিকার
চিঠির এই অংশটি—"the solemn pride that must be yours to have laid so costly a sacrifice upon the altar of freedom" (স্বাধীনতার বেদীতে এত মূল্যবান ত্যাগ স্বীকার করার জন্য আপনার যে গাম্ভীর্যপূর্ণ গর্ব থাকা উচিত)—হাওয়াইয়ের ন্যাশনাল মেমোরিয়াল সেমেট্রি অফ দ্য প্যাসিফিকে অবস্থিত লেডি কলম্বিয়ার মূর্তির পাদদেশে খোদাই করা আছে।

যুদ্ধে ভাইবোনদের মৃত্যুর প্রসঙ্গ এলে এই চিঠির কথা প্রায়ই উঠে আসে; যেমন সালিভান ভাইরা, নিল্যান্ড ভাইরা, বর্গস্ট্রম ভাইরা এবং মার্কিন সামরিক বাহিনীর সোল সারভাইভার পলিসি।

১৯৯৮ সালের যুদ্ধভিত্তিক চলচ্চিত্র *[[Saving Private Ryan|সেভিং প্রাইভেট রায়ান]]ে * জেনারেল জর্জ মার্শাল (হার্ভ প্রেসনেল অভিনীত) যুদ্ধে জেমস ফ্রান্সিস রায়ানের তিন ভাই মারা যাওয়ার পর তাকে খুঁজে বের করে বাড়ি পাঠানোর নির্দেশ দেওয়ার আগে তার অফিসারদের সামনে বিগসবি চিঠিটি পড়ে শোনান। চলচ্চিত্রের শেষের দিকে মার্শালের কণ্ঠে ভয়েসওভারে মিসেস রায়ানকে লেখা এক চিঠিতে বিগসবি চিঠির উদ্ধৃতি দেওয়া হয়। 

২০১১ সালের ১১ সেপ্টেম্বর, ১১ সেপ্টেম্বরের হামলার দশম বার্ষিকীতে ওয়ার্ল্ড ট্রেড সেন্টার সাইটে আয়োজিত স্মরণসভায় সাবেক মার্কিন প্রেসিডেন্ট জর্জ ডব্লিউ. বুশ বিগসবি চিঠিটি পাঠ করেন।

## টীকা

## তথ্যসূত্র
**উদ্ধৃতি**

**উৎস**
*
*
*
*
*
*
*
*
*
*
*

## বহিঃসংযোগ

*ব্রাসেনোজ কলেজের বিবৃতি (বিগসবি চিঠির মূল কপি তাদের কাছে থাকার খবর অস্বীকার করে লেখা)।

বিষয়শ্রেণী:আব্রাহাম লিংকনের কাজ
বিষয়শ্রেণী:আব্রাহাম লিংকনের রাষ্ট্রপতি কাল
বিষয়শ্রেণী:চিঠি
বিষয়শ্রেণী:মার্কিন গৃহযুদ্ধে ম্যাসাচুসেট্‌স
বিষয়শ্রেণী:১৮৬৪-এর নথি
বিষয়শ্রেণী:লেখকত্ব বিষয়ক বিতর্ক